РЕПУБЛИКА СРБИЈА

ОПШТИНА РАЧА

Општинска управа

Број: 404-61/2019-III-01

Дана: 27.08.2019 године

Рача

**ПИТАЊА И ОДГОВОРИ**

Понуђач је дана 27.08.2019 године поставио следећe питањe:

ПИТАЊЕ

**„Захтев за додатним информацијама или појашњењима конкурсне документације, ЈН бр. 15/19 наручиоца Општина Рача, ул. Карађорђева број 48, 34210 Рача – Предмет јавне набавке је Реконструкција и доградња објекта вртића „Наша радост“ у Рачи.“**

Као заинтересовани понуђач подносимо захтев за додатним информацијама из разлога што смо увидом у Позив за подношење понуда и конкурсну документацију уочили низ недостатака који сам поступак подношења понуда чини нејасним.

Наиме, позив за подношење понуда и конкурсна документација су објављени на порталу јавних набавки дана 19.08.2019. године, те у истим је наведено да је у питању „Отворени поступак“ јавне набавке и да је крајњи рок за предају понуде заинтересованих Извођача дан 29.08.2019. године, десети дан од објављивања позива.

Чланом 95. стаб 1. тачка 2. Закона о јавним набавкама је прописан рок за подношење понуда у отвореном поступку и пријава у рестриктивном, квалификационом поступку и конкретном дијалогу да не може бити краћи од:

* 30 дана од дана објављивања позива за подношење понуда као процењена вредност јавне набавке није већа од износа из чалана 57. овог закона.

Имајући у виду наведени члан закона, те како ће предметна јавна набавка бити спроведена као Отворени поступак, законски рок за подношење понуде би морао бити 30. дана од објављивања Позива, односно 19.09.2019. године, а не 29.08.2019. године као што је одређено у Позиву наручиоца.

Остаје нејасно по ком основу је Наручилац одредио рок у трајању од 10 дана за доставу конкурсне документације, иако је то супротно члану 95. Закона о јавним набавкама.

Сматрамо да наведени подаци и рокови нису у логичној вези са предметом и врстом конкретне јавне набавке те тиме понуђачи немају довољно времена да на адекватан начин припреме сву документацију за јавну набавку.

Уколико је у питању грешка, молимо Вас да је исправите, ако није сматрамо да би требали на другачији начин да дефинишете наведени услов у вези рока за предају конкурсне документације и да га прилагодите предмету, врсти и вредности јавне набавке.

ОДГОВОР

**Законом о обнови након елементарне и друге непогоде** („Службени гласник РС“, број 112/15- у даљем тексту: Закон**),** прописано је да се државним програмима помоћи и обнове утврђују мере и критеријуми за пружање помоћи, односно мере, критеријуми и поступак за обнову и санирање последица елементарне и друге непогоде. Државне програме помоћи и обнове доноси Влада на предлогКанцеларије за управљање јавним улагањима.

Наведени закон примењује се **када Влада прогласи стање елементарне непогоде и друге непогоде**. Елементарна и друга непогода, у смислу Закона о обнови након елементарне и друге непогоде, је догађај узрокован дејством природних сила или људском активношћу, који прекида нормално одвијање живота у мери која превазилази редовну способност појединца и локалне заједнице да се опораве без помоћи државе и проузрокује материјалну штету која је већа од 10 одсто буџета јединице локалне самоуправе и који је као такав прогласила Влада.

Изузетно, Влада може прогласити неки догађај за елементарну и другу непогоду и одлучити о државној помоћи и када је проузрокована штета мања од 10 одсто буџета јединице локалне самоуправе, када за то постоје посебно оправдани разлози, а на предлог Канцеларије.

**Одлуком о проглашењу елементарне непогоде** ( „Службени гласник РС”, бр. 40/19 и 48/19 ) проглашена је за елементарну непогоду поплава и град која је захватила део територије Републике Србије, и то следеће јединице локалне самоуправе: Краљево, Нови Пазар, Кнић, Ариље, Лучани, Тутин, Трстеник, Пожега, Врњачка Бања, Параћин, Чачак, Коцељева, Сремска Митровица, Крагујевац, Свилајнац, Рача, Деспотовац, Ћуприја, Љиг, Петровац на Млави, Ивањица, Крупањ и градска општина Палилула града Београда.

Такође, **Законом о јавним набавкама** („Службени гласник РС”, бр. 124/12, 14/15 и 68/15) предвиђено је да су јавне набавке које се спроводе **ради отклањања последица елементарних непогода** и техничко-технолошких несрећа - удеса и других несрећа (у даљем тексту: непогоде и несреће), **набавке добара, услуга или радова на изградњи, реконструкцији, адаптацији или санацији објеката оштећених у непогоди или несрећи, као и друге набавке ради спречавања продуженог штетног дејства непогоде и несреће, утврђене државним програмом помоћи и обнове подручја погођеног непогодом или несрећом, који доноси Влада** (у даљем тексту: државни програм обнове), у складу са прописима којима се уређује заштита и отклањање последица непогода и несрећа. Државним програмом обнове утврђују се мере и критеријуми за пружање помоћи, односно критеријуми, мере и поступак за обнову и санирање последица непогода или несрећа по областима и територији. Наведеним законом предвиђено је да **рок за достављање понуда за ове јавне набавке не може бити краћи од десет дана** од дана објављивања позива за подношење понуда на Порталу јавних набавки. Даље, предвиђено је да се испуњеност обавезних и додатних услова за учешће у поступку јавне набавке доказује достављањем изјаве којом понуђач под пуном материјалном и кривичном одговорношћу потврђује да испуњава услове.

Имајући у виду напред изнето, **Влада је, на предлог Канцеларије за управљање јавним улагањима, донела Уредбу о утврђивању Државног пограма обнове јавне намене у јавној својини у области образовања, здравства и социјалне заштите оштећених или порушених услед дејства поплава и града у јуну 2019. године** ( „Службени гласник РС“ бр.54/2019 ) која се односи на обнову и изградњу објеката јавне намене у јавној својини у области образовања здравства и социјалне заштете оштећених или порушених услед дејства поплаве и града у јуну 2019 а у сладу са чланом 3. Закона.

Предметном конкурсном документацијом предвиђено је да је иста **припремљена на основу чл. 32, 61, 131б, 131в, и 131г, Закона о јавним набавкама** („Службени гласник РС” бр. 124/12, 14/15 и 68/15), члана 2. Правилника о обавезним елементима конкурсне документације у поступцима јавних набавки и начину доказивања испуњености услова („Службени  гласник РС” број 86/15). Такође, предвиђено је да се **испуњеност обавезних и додатних услова,** у складу са чланом 131г. став 2. Закона о јавним набавкама, **доказује писаном изјавом датом под пуном материјалном и кривичном одговорношћу**. Образац изјаве је саставни елемент конкурсне документације.

С обзиром на све напред изнето, а **како је општина Рача била обухваћена Одлуком Владе о проглашењу елементарне непогоде и како су радови који су предмет јавне набавке радови на реконструкцији објеката оштећених током елементарне непогоде у складу са утврђеним државним програмом помоћи и обнове који је донела Влада, мишљења смо да је предметна конкурсна документација сачињена у свему у складу са Законом о јавним набавкама и подзаконским актима, те је није потребно мењати.**

Службеник за јавне набавке

Стевановић Јелена